**PROGRAMI KOMBËTAR I GRANTEVE PËR**

**KULTURËN DHE KRIJIMTARINË 2025**

**UDHËZUES I THIRRJES PËR MBËSHTETJE FINANCIARE ME FONDE PUBLIKE PËR PROJEKT-PROPOZIME PËR GRANTET E FONDIT TË KRIJIMTARISË**

**2025**

Ministria e Ekonomisë, Kulturës dhe Inovacionit (MEKI) përmes Thirrjes së hapur për aplikime për projekt-propozime në fushën e artit, kulturës dhe trashëgimisë kulturore ofron mundësinë e mbështetjes financiare për individë të cilët operojnë në këto fusha.

Kjo thirrje synon mbështetjen e nismave individuale për krijimtarinë artistike në fusha të ndryshme të artit si: arte pamore, muzikë, balet, art skenik, art letrar, multimedia dhe fusha të tjera të lidhura me art, kulturë dhe trashëgimi kulturore.

**Granti për Fondin e Krijimtarisë është një risi e Thirrjes 2025**, dhe përmes tij mbështeten financiarisht:

**• Arti pamor,** procesi krijues për realizimin e instalacioneve artistike, pikturën, fotografinë, skulpturën, grafikën, etj.

**• Muzika dhe baleti:** procesi krijues për realizimin e këngës, realizimin e veprave instrumentale, kompozicion në zhanreve të ndryshme, koreografi, krijimtari në fushën e baletit, etj**.**

**• Arti skenik:** shkrimi i monodramës, shkrimi i dramës, etj.;

**• Arti letrar,** përfshirë publicistikë bashkëkohore dhe albume rreth artit, trashëgimisë kulturore, etj.;

**• Multimedia**

1. **PRIORITETET E THIRRJES PËR MBËSHTETJE FINANCIARE TË PROJEKT-PROPOZIMEVE**

1. Mbështetje dhe fuqizim i krijimtarisë artistike të individëve artistë të fushave të ndryshme të artit

2. Rritja e nivelit artistik të krijimtarisë individuale

3. Nxitja e artistëve të rinj shqiptarë për të krijuar art cilësor

4. Nxitje e skenës së pavarur artistike

1. **FONDI I MBËSHTETJES FINANCIARE**

Fondi total për mbështetjen e thirrjes “Fondi i Krijimtarisë” është ***30,000,000 (tridhjetë milionë) lekë.***Fondi maksimal i mbështetjes për aplikantin fitues është deri në ***1,000,000 (një milion) lekë*** në varësi të projekt-propozimit të paraqitur, cilësisë artistike, impaktit të veprës.

**Kush mund të aplikojë?**

Aplikimi është i hapur për të gjithë individët, artistët, personat fizikë që operojnë në fushën e artit dhe krijimtarisë artistike.

1. **AFATI I APLIKIMIT DHE DOKUMENTET**

**Fondi për Krijimtarinë** hapet më datë **30.01.2025** dhe do të qëndrojë i hapur deri më **28.02.2025, ora 14:00.**

Aplikimi konsiderohet i plotë nëse përmban të gjitha format e aplikimit dhe anekset e detyrueshme sipas kërkesave në Thirrjen publike, si dhe dokumentacionin në vijim:

* Formulari i aplikimit
* Tabela e buxhetit
* Deklarim për financimin e dyfishtë
* Dokumentacion për artistin/individin: kopje e ID, CV dhe portofoli i punëve artistike, vërtetim i llogarisë bankare në lekë (IBAN)
* Vërtetim që nuk është i regjistruar në asnjë organ tatimor të Republikës së Shqipërisë (në rast se aplikanti është individ)
* Vërtetim nga Drejtoria e Tatim-Taksave që Personi Fizik nuk ka detyrime të pashlyera për sa i përket kontributeve për sigurimet shoqërore, sigurimet shëndetësore dhe tatim-taksat;
* Vërtetim nga Prokuroria që aplikanti nuk është në ndjekje penale dhe vërtetim nga Gjykata që nuk është në gjykim për vepër penale.

**Kriteret e përgjithshme**:

* Të jenë shtetas shqiptarë.
* Të mos ketë financim të dyfishtë në zërat e buxhetit nga donatorë të tjerë.
* Të mos ketë konflikt interesi mes aplikantit dhe institucionit publik. Punonjësit e MEKI-t apo institucioneve në varësi të saj nuk mund të aplikojnë.
* Drejtuesit ekzekutiv të OJF nuk mund të aplikojnë si individë në këtë kategori.
* Aplikanti, nëse projekt-propozimi i tij përzgjidhet, mund të shpallet fitues vetëm 1 herë brenda 1 viti kalendarik.

1. **KUR DHE KU TË MERRET DHE TË DORËZOHET PAKETA E APLIKIMIT**

Afati maksimal për dorëzimin e aplikimeve është **28.02.2025, ora 14:00.**

Informacioni përkatës, si dhe një version elektronik i të gjithë paketës së aplikimit mund të merret nga faqja e internetit: [www.meki.gov.al](http://www.meki.gov.al)

Aplikimet e plotësuara (me të gjithë dokumentet mbështetëse) duhet të dorëzohen **në 1 (një) kopje fizike** të vendosura në një zarf mbi të cilin është shkruar referenca e thirrjes publike pranë zyrës së protokollit të MEKI, gjatë ditëve të punës (e hënë – e premte) gjatë orarit zyrtar:

**Adresa:**

Ministria e Ekonomisë, Kulturës dhe Inovacionit (MEKI),

Rruga “Dëshmorët e 4 Shkurtit”, Tiranë, Shqipëri

**dhe kopje elektronike te kultura@meki.gov.al me subjekt:** Aplikim për “Fondin e Krijimtarisë”.

**Sistemi i vlerësimit është si më poshtë:**

Kriteret e vlerësimit ndahen në seksione dhe nënseksione. Secili anëtar i komisionit plotëson një tabelë individuale vlerësuese dhe të gjithë anëtarët e nënshkruajnë tabelën vlerësuese përmbledhëse për secilin projekt-propozim. Radhitja e projekt- propozimeve bëhet në atë mënyrë ku projekt-propozimi i radhitur si i pari është ai i cili kundrejt limitit të kërkuar për segment ka fituar numrin më të lartë të pikëve deri tek projekt-propozimi me numrin më të ulët të pikëve.

1. Përmbajtja e projektit 40 pikë

2. Përputhshmëria me prioritetet e thirrjes 20 pikë

3. Qëndrueshmëria e projektit 10 pikë

4. Impakti i projektit 10 pikë

5. Portofoli artistik i aplikantit 20 pikë

***Njoftimi rreth vendimit***

Në çdo rast, nëse projekt-propozimet e tyre miratohen për financim apo jo, rezultatet shpallen në website-n zyrtar: www.meki.gov.al në datën 21.03.2025.

Gjithashtu, përveç listës së projekt-propozimeve të vlerësuara si fituese gjatë Thirrjes, Komisioni i Vlerësimit do të parashikojë dhe një listë pritje, ku renditen projektet me pikë të barabarta apo minimalisht më të ulëta me projektet e shpallura fituese, por për arsye të ezaurimit të fondit nuk mund të mbështeten financiarisht në atë moment. Kjo listë, e vlerësuar pozitivisht nga ana e Komisionit të Vlerësimit do të jetë në listë pritjeje për vitin 2025 dhe

nuk do të ketë nevojë që komisioni të rimblidhet për vlerësimin e projekteve në rastin kur do të krijohet mundësia e mbështetjes financiare.

***Shënim: Aplikanti fitues shpallet vetëm 1 herë fitues në një nga thirrjet e shpallura nga MEKI gjatë 1 viti kalendarik. Pra, aplikanti mund të aplikojë në disa thirrje të MEKI-t, por mund shpallet fitues vetëm 1 herë.***

**Kushtet rreth zbatimit të projektit pas miratimit të grantit:**

Pas marrjes së vendimit për miratimin e mbështetjes financiare me fonde publike, përfituesit projekti i të cilit është miratuar, i ofrohet kontrata për zbatimin e projektit. Para se të nënshkruajë kontratën dhe nëse është e nevojshme, përfituesit mund t’i kërkohet përmes negocimeve, të ndërmarrë modifikime të caktuara në projekt për ta harmonizuar atë me rregullat dhe procedurat e zbatimit të projektit.

Më konkretisht, kur projekt- propozimi është përzgjedhur me kusht, MEKI i kërkon kandidatit miratimin e tij, brenda 5 (pesë) ditëve kalendarike, për reflektimin e rekomandimeve të Komisionit të Vlerësimit për rishikimin e projekt-propozimit. Kandidati që nuk shprehet brenda këtij afati apo refuzon të rishikojë projekt- propozimin bazuar në këto rekomandime, skualifikohet dhe humb të drejtën e mbështetjes financiare me fondet publike. Në këtë rast, MEKI njofton kandidatin pasardhës në listë dhe e fton në procesin e negocimit në përputhje me parashikimet e këtij neni.

Sekretaria, pasi përfundon procedurën e negocimit me çdo kandidat të përzgjedhur për financim, paraqet për miratim pranë ministrit përgjegjës për artin dhe kulturën listën e rishikuar me projektet fituese, përshkrimin e projekteve dhe shumat përfundimtare të granteve për financim.

1. **INFORMACION TJETËR**

Në rast se kërkohen informacione dhe sqarime shtesë rreth kësaj thirrjeje, aplikantët e interesuar mund t’i adresojnë përmes adresës kultura@meki.gov.al, duke iu referuar thirrjes publike. Pyetjet mund të dërgohen deri më **21.02 2025**, ndërsa përgjigjet do të jepen me shkrim brenda 5 ditëve pune që nga data e pranimit të pyetjeve përkatëse ose do të botohen në faqen zyrtare të MEKI-t.

1. **VLERËSIMI DHE PËRZGJEDHJA E PROJEKT-PROPOZIMEVE**

**Vlerësimi**

Aplikimet do të shqyrtohen dhe vlerësohen nga Komisioni i Vlerësimit, të përcaktuar me urdhër të Ministrit përgjegjës për artin dhe kulturën, në mbështetje të Ligjit nr. 10 352, 18.11. 2010 “Për Artin dhe Kulturën”, i ndryshuar, të përzgjedhur si vijon:

a) Personalitete të gjinive të ndryshme të artit dhe kulturës,

b) Nëpunës te nivelit të lartë dhe të mesëm, drejtues të strukturave përgjegjëse, që mbulojnë secilën nga gjinitë e artit në ministrinë përgjegjëse për artin dhe kulturën.

Projekt-propozimet me pikët më të larta të vendosura nga anëtarët e Komisionit do t’i propozohen për miratim Ministrit përgjegjës për artin, kulturën dhe trashëgiminë.

Aplikimet do të vlerësohen në bazë të:

1. *Kritereve administrative (fazë paraprake shqyrtimi)*

● Aplikimi është dorëzuar brenda afatit të përcaktuar në Udhëzues;

● Aplikimi është i kompletuar sipas kërkesave të përcaktuara në Udhëzues;

● Dokumentacioni është dorëzuar në 1 kopje të shtypur dhe në kopje elektronike (email: kultura@meki.gov.al)

*2. Kritereve të përmbajtjes/ vlerësimi i cilësisë së projektit dhe vlerësimi financiar:*

Vlerësimi i cilësisë së projektit, përfshirë edhe buxhetin e propozuar, do të bëhet në përputhje me kriteret e specifikuara në Tabelat Vlerësuese që janë pjesë përbërëse e këtij dokumenti.